San Mateo 28
U walijic i Jesus che u camic
1Are xic'aw i 'ij re i uxlambal 'ij, are ya ca pe i u sakiric re i domíngo, are 'uri i ati Mariy Magdaléna, xak i ati Mariy jun, xe 'e chu rilic i jul. 2Are maja que uponic, xpe jun ucabrakan, man 'o jun ángel re i Kajwal xkaj li chicaj, xresaj i abaj chu chi' i jul, y xcubi puwi. 3I u tzunbal ire ca walch'inic pacha u rep 'a'; i u 'u' lic sak, sak. 4I soldádo, are xquil u wach, lic que sicsat rumal qui xibriquil, pacha laj xe cam rumal.
5Are xe upon i ixokib, i ángel xu bij chique:
—Mi xij iwib. Yin weta'am chi xix c'un chu tzucuxic i Jesus chi xcamsax chuwach cruz. 6Ire n-ta waral; walijnak chubic pacha i u bim. Chix petok, chol iwila u q'uijibal pa yatal wi canok. 7Chi bisoj u ya'ic rason chique i u tijoxelab. Chi bij chique: "Ire walijnak chic chiquixol i camnak; ya 'enak chic pa Galiléa, nabe na chiwach yix; chila quiwil ni u wach," chix chok chique. Are iri col in bij chiwe —xu bij i ángel chique.
8Te'uri i ixokib juntir xe 'el ru' i jul. Lic xqui xij quib xe 'ec, xui-ri xak que quicotic. Pa'anem xe 'e chu ya'ic rason chique u tijoxelab. 9Xak te'et i Jesus xu c'ut rib chique, y xu ya rutzil qui wach. Ique xe tejeb ru' y xe xuqui chuwach, cojbal re u 'ij, y xqui chap i rakan.
10—Mi xij iwib —xu bij i Jesus chique—. Ji bij chique i wachalal che 'oj ique pa Galiléa; chila quiquil ni in wach —xu bij chique.
Xya' mer chique i soldádo, 'anbal re chique chi quiqui 'an i mentir
11I ixokib xqui maj bi qui be. Are que tijin chi be, xak 'o jujun chique i soldádo xe 'e pa tinimit chu bixquil chique i ajwab sacerdóte wach i xquilo. 12Te'uri i ajwab sacerdóte xe 'e chu bixquil chique i nimak tak mam'ib. Xqui junamsaj i qui no'oj chiquiwach, wach i quiqui 'ano. Te'uri xqui ya uq'uial mer chique i soldádo, 13y xqui bij chique:
—Chi bij yix chi xix war cha'ab, y are 'uri xe c'un i u tijoxelab i Jesus y xquel'aj bi u ch'acul ire. Queje ile chi bij na. 14We xu ta rason i gobernador, mi xij iwib; yoj caka kajsaj ni u c'ux ire; ire n-ta cu 'an chiwe. (Queje xqui bij i ajwab sacerdóte ile chique i soldádo.)
15Are 'uri i soldádo xqui chap i mer, y xqui bij na pacha bital chique. Y queje quiqui bij ni aj Israel winak ile, c'a are 'o wi wo'or.
Wach u c'utic rib xo'on i Jesus chique u tijoxelab
16I julajuj u tijoxelab xe 'e pa Galiléa; xe 'e che jun jyub pacha bital chique rumal i Jesus. 17Chila xqui rik wi i Jesus, y are xquilo, xe oc chu cojic u 'ij, tupu 'o jujun chique n-kas ta quiqui cojo we are i Jesus. 18I Jesus xtejeb pan cu' y xu bij:
—Yatal chic pin'ab u 'atic tzij puwi ronojel ni'pa i 'olic. 'O chic pin'ab ronojel i aj chicaj, xak ronojel i aj chuwach i jyub ta'aj. 19Jix yix cu' i winak ronojel u wach i jyub ta'aj. Chi bij in tzij chique man xak ique que u 'on ni in tijoxelab yin. Chi kajsaj ni ya piquiwi, c'utbal-re chi je re chic i Ta chicaj, xak je re i u C'ojol, xak je re i u Tewal i Dios+ . 20Chi c'utu chique chi 'o u chac que cojon na che ronojel ni'pa in c'utum yin chiwe yix. Mi sach pi c'ux chi yin in 'o na iwu' ronojel 'ij sak, c'a pa q'uisbal re u wach i jyub ta'aj.
Amen (katzij).